
Prezentarea instituţiei Mediatorului european

 

Instituţia Mediatorului european a fost înfiinţată în anul 1995, în conformitate cu prevederile Tratatului Uniunii Europene (semnat la Maastricht) în anul 1992, ca urmare a deciziei Parlamentului European din martie 1994 privind statutul şi condiţiile generale de exercitare a funcţiei de mediator, cu scopul de a ancheta şi sesiza cazurile de administrare defectuoasă a instituţiilor şi a organismelor Comunităţii Europene. Activităţile juridice ale Curţii de Justiţie şi ale Tribunalului de Primă Instanţă nu cad sub incidenţa competenţei sale. 

Activitatea Mediatorului european se desfăşoară în baza articolului 195 al Tratatului care instituie Comunitatea Europeană, Statutului Mediatorului şi prevederilor referitoare la implementarea Statutului, adoptate de către Mediator, în conformitate cu articolul 14 din Statut, care se referă la funcţionarea internă a instituţiei.

Cea mai importantă atribuţie a Mediatorului european este de a efectua anchete referitoare la plângerile privind cazurile de administrare defectuoasă din activitatea instituţiilor şi organismelor Comunităţii, cu excepţia Curţii de Justiţie şi a Tribunalului de Primă Instanţă. Ca răspuns la cererea Parlamentului European de a defini clar noţiunea de “administrare defectuoasă”, Mediatorul a furnizat următoarea definiţie în Raportul anual pentru 1997:

"Administrarea defectuoasă are loc atunci când o instituţie publică eşuează în a acţiona în acord cu o regulă sau cu un principiu care este obligatoriu în ceea ce o priveşte".

Această definiţie a fost adoptată de către Parlamentul European în anul 1998, prin adoptarea unei Rezoluţii de acceptare.

În anul 1999, a existat un schimb de corespondenţă între Mediator şi Comisia Europeană, care a clarificat faptul că această definiţie a fost acceptată şi de către Comisie.

Conform articolului 3.2 din Statutul Mediatorului European:

"Instituţiile şi organismele Comunităţii sunt obligate să ofere Mediatorului informaţiile pe care acesta le cere şi să îi asigure accesul la dosarele respective. Acestea nu pot refuza decât pentru motive justificate care ţin de secretul informaţiei.

Acestea vor oferi accesul la documente aparţinând statelor membre şi clasate drept secrete prin lege sau alte reglementări numai în cazul în care statul membru şi-a dat acordul. 

Ele vor oferi accesul la alte documente aparţinând statelor membre, numai după ce au informat statul în cauză".

Pentru prima oară, prin Tratatul de la Nisa, un acord internaţional asupra drepturilor omului include dreptul cetăţenilor la buna administrare. Cel mai înalt for al Uniunii Europene descrie în detaliu drepturile şi principiile fundamentale care fuseseră până la acea dată numai menţionate în tratate. Aceasta va avea un impact concret asupra activităţilor administraţiei Uniunii şi va fi aplicat de Curţile Uniunii ca şi de Mediatorul European.

Articolul 41 al noii Carte a Drepturilor Fundamentale a Uniunii Europene, semnată la Nisa, în decembrie 2000, prevede "dreptul la o bună administrare". Conform acestui articol orice persoană are dreptul ca propriile sale probleme să fie tratate de o manieră imparţială, onestă şi într-un interval de timp rezonabil de către instituţiile şi organismele Uniunii Europene. În continuare, sunt menţionate anumite cerinţe elementare privitoare la conduita administrativă, printre care dreptul de a avea acces la dosarele proprii şi obligaţia administraţiei de a justifica deciziile sale. De asemenea, reglementarea respectivă conţine obligaţia administraţiei de a îndrepta orice prejudiciu cauzat de instituţia în cauză sau de funcţionarii săi în exerciţiul funcţiunii.

În completarea acestor prevederi, articolul 43 al Cartei prevede dreptul oricărui cetăţean al Uniunii de a sesiza Mediatorul european în legătură cu orice caz de administrare defectuoasă.

Aceste cerinţe elementare de bună administrare nu sunt numai reguli şi principii de urmat de către instituţii şi organisme, dar şi de funcţionarii europeni pentru a garanta buna administrare. Este, prin urmare, important ca fiecare instituţie şi organism să adopte un set de reguli şi de principii, un regulament, sau un Cod de bună conduită administrativă, în care drepturile cetăţenilor să fie clar definite. 

Progresul făcut prin introducerea în Tratatului de la Nisa a acestor prevederi este un pas important în lupta pe termen lung a administraţiei Uniunii Europene de a intensifica relaţiile cu cetăţenii europeni. 

În timp ce dreptul la buna administrare şi/sau guvernare nu era încă explicit menţionat la data înfiinţării Mediatorului european, instituţia s-a considerat obligată de prevederile Tratatului de la Nisa să-şi reformuleze misiunea şi să-şi asume noi obligaţii. De fapt, instituţia însăşi ar fi trebuit să existe cu mult timp înainte de anul înfiinţării, 1995, dar acest lucru a depins numai de voinţă politică a guvernelor statelor membre şi a Comisiei Europene, pentru a implementa prevederile Tratatului Comunităţii Europene. Mai mult, Mediatorul european a impulsionat acest proces, prin elaborarea Codului de bună conduită administrativă. La 6 septembrie 2001, Parlamentul European a votat o rezoluţie de adoptare a Codului de bună conduită administrativă a instituţiilor şi organismelor comunitare, ale cărui prevederi trebuie respectate de către funcţionarii europeni în relaţiile cu cetăţenii.

Obiectivul Codului este de a explica într-o manieră detaliată dreptul fundamental al cetăţenilor, înscris în Tratatul de la Nisa, la o bună administrare, precum şi dreptul de a sesiza Mediatorul european cu cazurile de administrare defectuoasă.

Articolul 2 din Statutul Mediatorului european prevede că toţi cetăţenii Uniunii, persoanele fizice sau juridice rezidente sau care au sediul într-unul din statele membre ale Uniunii pot sesiza instituţia Mediatorului european, direct sau prin intermediul unui membru al Parlamentului European, cu o plângere referitoare la un caz de administrare defectuoasă din activitatea unei instituţii sau organism comunitar, cu excepţia Curţii de Justiţie şi a Tribunalului de Primă Instanţă, când acestea îşi exercită funcţiile jurisdicţionale.

Mediatorul european are vaste puteri de investigare. Instituţiile şi organismele Comunităţii sunt obligate să-i furnizeze informaţiile solicitate sau să-i permită accesul la dosarele în cauză. De asemenea, statele membre sunt obligate să-i furnizeze informaţiile care pot ajuta la clarificarea cazurilor de administrare defectuoasă a activităţilor instituţiilor sau organismelor Comunităţii Europene.

Ombudsmanul european este numit de Parlamentul European pe durata unei legislaturi. La sfârşitul fiecărei sesiuni anuale, Mediatorul întocmeşte un raport anual către Parlamentul European ce conţine rezultatele anchetelor sale.

Pe măsura asumării unor responsabilităţi mai mari, Mediatorul a primit fonduri bugetare mai mari. Bugetul Mediatorului European a crescut constant din 1995, ajungând la triplul sumei alocate iniţial. 

 

 

Modalitatea de numire şi de demitere a Mediatorului european

  

Articolul 177 din Regulamentul Parlamentului European prevede modalitatea de numire a Mediatorului european.

După alegerea Preşedintelui Parlamentului European, la începutul fiecărei legislaturi, se face publică, în Jurnalul Oficial al Comunităţii Europene, vacanţa postului de Mediator european şi termenul la care trebuie să se prezinte candidaţii. Aceştia trebuie să fie susţinuţi de cel puţin treizeci şi doi de deputaţi, ce reprezintă cel puţin două state membre. Fiecare deputat nu poate susţine decât un singur candidat.

Dosarele candidaţilor sunt transmise comisiei competente a Parlamentului European, unde au loc audierile, care sunt deschise pentru toţi deputaţii. Lista ce conţine, în ordine alfabetică, numele candidaţilor este trimisă spre votare Parlamentului. Votul este secret. Este considerat câştigător candidatul ce obţine majoritatea din sufragiile exprimate. În caz de egalitate de voturi, candidatul mai în vârstă este considerat câştigător. Cvorumul este de cel puţin o jumătate din membrii ce compun Parlamentul. Candidatul numit este chemat să depună jurământul în faţa Curţii de Justiţie.

O dată intrat în funcţie, Mediatorul se angajează solemn, în faţa Curţii de Justiţie, să-şi exercite funcţiile în deplină independenţă şi imparţialitate şi să respecte pe întreaga durată a funcţiei obligaţiile ce decurg de aici. Toate drepturile lui în calitate de salariat se asimilează cu cele ale unui judecător la Curtea de Justiţie, inclusiv cea a imunităţii. Mandatul său poate fi reînnoit.

Articolul 178 din acelaşi Regulament prevede modalitatea de destituire a Mediatorului.

O zecime din numărul deputaţilor din Parlamentul European poate cere demisia Mediatorului, în cazul în care acesta nu mai îndeplineşte condiţiile necesare pentru exercitarea funcţiilor sale sau când a comis abateri grave.

Cererea este trimisă Mediatorului şi comisiei competente care, dacă şi ea estimează, prin votul majorităţii membrilor săi, că motivele invocate sunt fondate, prezintă un raport Parlamentului. La solicitarea sa, mediatorul poate cere să vadă raportul. Parlamentul, după dezbateri, hotărăşte prin vot secret. Cvorumul este de cel puţin jumătate din numărul deputaţilor ce formează Parlamentul.

În cazul unui vot favorabil pentru destituirea mediatorului, Preşedintele Parlamentului sesizează Curtea de Justiţie, cu cererea de a se pronunţa fără amânare asupra hotărârii de declarare a Mediatorului ca demis.

Depunerea demisiei de către titular întrerupe toată procedura prezentată mai sus.

Conform articolului 10 din Statutul Mediatorului european, pe timpul exercitării funcţiilor sale, Mediatorul nu poate exercita nici o altă activitate profesională, remunerată sau nu.

 

 

 

 Procedura de depunere a plângerilor şi modul de rezolvare a acestora

 

Plângerile depuse la instituţia Mediatorului european sunt tratate într-o manieră transparentă atâta vreme cât petentul nu cere confidenţialitate. Este important ca Mediatorul să acţioneze într-o manieră cât mai deschisă şi mai transparentă, pentru ca astfel cetăţenii să înţeleagă demersurile întreprinse şi să îi poată urmări activitatea, respectiv pentru a servi drept exemplu pentru alte instituţii. Aşa cum s-a evidenţiat încă din primul Raport anual al acestei instituţii, din 1995, există un acord între Comisia pentru Petiţii a Parlamentului European şi instituţia Mediatorul european, în ceea ce priveşte transferul reciproc de petiţii şi plângeri, când acestea se pretează unui astfel de schimb, datorită interesului comun, pentru bunăstarea cetăţeanului european, pentru consolidarea statului de drept şi înfăptuirea bunei guvernări. Această conlucrare nu presupune nici un raport de subordonare, Mediatorul îşi exercită atribuţiile în deplină independenţă. În îndeplinirea îndatoririlor sale, el nu solicită şi nici nu acceptă instrucţiuni de la nici un organism.

Toate plângerile trimise Mediatorului european sunt înregistrate şi confirmate. Următorul pas este de a se examina dacă plângerea se încadrează în mandatul Mediatorului, prin îndeplinirea mai multor criterii de admisibilitate, înainte ca Mediatorul să poată deschide o investigaţie. Criteriile stipulate în Statutul Mediatorului se referă la următoarele:

1. autorul şi obiectul plângerii trebuie să fie identificabili;

2. mediatorul nu poate interveni în cazurile care se află pe rol înaintea instanţelor şi nu poate pune la îndoială justeţea hotărârii acestora;

3. plângerea trebuie să fie făcută în cel mult doi ani de la momentul în care petentul a luat cunoştinţă de încălcarea dreptului sau libertăţii care face obiectul plângerii;

4. plângerea trebuie să fie precedată de toate abordările administrative şi /sau judiciare faţă de instituţia sau organismul vizat;

5. în cazul plângerilor referitoare la relaţiile de muncă dintre instituţii/ organisme şi oficiali / funcţionari, posibilităţile de depunere a solicitărilor şi reclamaţiilor interne trebuie să fie epuizate înainte de depunerea plângerilor.

Pe de altă parte, o plângere este considerată a fi în afara mandatului dacă:

· petentul nu este o persoană îndreptăţită să depună plângere;

· nu se îndreaptă împotriva unei instituţii sau a unui organism al UE;

· este formulată împotriva Curţii de Justiţie sau a Tribunalului de Primă Instanţă în exercitarea rolului lor jurisdicţional;

· nu priveşte un posibil caz de administrare defectuoasă.

Mediatorul european poate rezolva numai acele plângeri care se încadrează în mandatul său şi care îndeplinesc criteriile de admisibilitate mai sus menţionate. 

Articolul 195 al Tratatului CE stipulează că Mediatorul este dator să "desfăşoare anchete pe care le estimează a fi justificate". 

Există cazuri în care nu sunt suficiente temeiuri pentru ca Mediatorul să înceapă o investigaţie, chiar dacă plângerea îndeplineşte condiţiile de admisibilitate. Un exemplu ar fi în situaţia în care plângerea este în ancheta Comisiei pentru Petiţii a Parlamentului European. 

Dacă o plângere este considerată a fi în afara mandatului sau inadmisibilă, Mediatorul poate să îndrume petentul spre o altă agenţie care să-i rezolve cererea. În cazurile în care este posibil, Mediatorul transferă direct plângerile către agenţia competentă, cu consimţământul prealabil al petentului, cu condiţia ca plângerea să fie întemeiată.

În cazurile în care este necesară audierea martorilor pentru rezolvarea cererii, procedura generală aplicată este următoarea:

1. Data, timpul şi locaţia de obţinere a mărturiilor sunt convenite între Mediator şi secretariatul general al instituţiei sau organismului vizat, care informează martorii. Acestea se administrează, de regulă, la sediul instituţiei Mediatorului.

2. Fiecare martor este audiat separat.

3. Serviciile specializate ale Mediatorului şi ale secretariatului general al instituţiei sau organismului vizat convin asupra limbii sau limbilor în care se va desfăşura audierea. Dacă un martor solicită în avans acest lucru, audierile se fac în limba maternă a martorului.

4. Întrebările şi răspunsurile sunt înregistrate şi transcrise de către serviciile Mediatorului.

5. Transcrierea este trimisă martorilor pentru a fi semnată. Martorul poate propune corecţii de natură lingvistică a răspunsurilor. Dacă martorul doreşte să corecteze sau să completeze un răspuns, atunci răspunsul revizuit şi motivele revizuirii sunt menţionate separat într-un alt document anexat la transcriere.

6. Transcrierea semnată, inclusiv anexele, constituie parte la dosarul de investigaţii al Mediatorului.

După epuizarea acestei proceduri, petentul primeşte o copie a transcrierii semnate şi are posibilitatea să facă observaţii.

Pe de altă parte, în cazul în care serviciile instituţiei vizate caută să împiedice sau să impună condiţii cu privire la inspectarea documentelor, consilierul juridic trimis de către Mediator va trebui să informeze despre acest refuz, cerându-le să declare motivele întemeiate care justifică refuzul.

Procedurile şi prevederile prin care instituţiile europene sunt obligate să răspundă investigaţiilor Mediatorului sunt clar definite, explicite şi nu lasă spaţiu pentru evitare sau interpretare. Asemenea reglementări au fost introduse la solicitarea insistentă a Mediatorului şi, în cele din urmă, acceptate şi sprijinite de instituţiile investigate, care au recunoscut nevoia Mediatorului de a avea la dispoziţie instrumente adecvate pentru investigaţiile sale. 

Conform articolului 3.2 din Statutul Mediatorului, oficialii şi alţi funcţionari ai instituţiilor şi organismelor Comunităţii trebuie să depună mărturie la cererea Mediatorului; ei vor vorbi în numele şi în acord cu instrucţiunile date din partea administraţiilor instituţiilor unde sunt angajaţi şi vor continua să fie legaţi de obligaţia lor de secret profesional.

Mediatorul şi personalul său nu vor divulga nici o informaţie sau document confidenţial obţinut în cursul investigaţiilor.

Când Mediatorul decide să iniţieze o investigaţie, răspunzând unei plângeri, primul pas este de a trimite acea plângere şi anexele relevante instituţiei sau organismului vizat, pentru o opinie. Când opinia este primită, ea se trimite petentului pentru observaţii. 

În anumite cazuri, instituţia sau organismul respectiv întreprind paşii necesari pentru rezolvarea cererii petentului, cazul fiind închis ca "soluţionat de către instituţie". În alte cazuri, petentul hotărăşte să renunţe la plângerea sa şi cazul este închis din acest motiv. 

Dacă nici instituţia nu soluţionează cazul şi nici petentul nu abandonează, Mediatorul continuă investigaţiile.

Când investigaţiile nu indică nici un caz de administrare defectuoasă, petentul şi instituţia sau organismul vizat sunt informaţi cu privire la acest lucru şi cazul este închis.

În cazul în care, prin acţiunile întreprinse se descoperă cazuri grave de administrare defectuoasă sau cazuri cu implicaţii generale asupra bunului mers al instituţiilor comunitare, Mediatorul face recomandări către instituţia sau organismul vizat.

Conform articolul 3 (6) al Statutului Mediatorului, instituţia sau organismul trebuie să trimită o opinie detaliată într-un interval de maximum trei luni. Opinia detaliată poate consta în acceptarea deciziei Mediatorului şi o descriere a măsurilor luate pentru implementarea acestor recomandări.

Articolul 3 (7) prevede ca Mediatorul să trimită apoi un raport Parlamentului European, care poate să conţine recomandări suplimentare.În acelaşi timp, petentul va fi informat cu privire la rezultatul anchetei desfăşurate de către Mediator, referitor la avizul primit din partea instituţiei sau organismului comunitar împotriva căruia s-a făcut plângerea, ca şi cu privire la recomandările făcute către aceste instituţii .

În articolul 3 (8) se prevede că la sfârşitul fiecărei sesiuni anuale, Mediatorul prezintă Parlamentului European un raport ce conţine rezultatele anchetelor sale.

 

 

 

 

 

Statistică privind activitatea Mediatorului european în perioada 01.01.2000 - 31.12. 2003

 

 

Plângerile înregistrate la Mediatorul european sunt în general transmise direct de către cetăţeni. Ele provin în mare parte din Germania, Spania, Franţa, Italia şi se referă la cazuri de administrare defectuoasă din partea Comisiei Europene.

Numărul total de plângeri din perioada 01.01.2000 - 31.12.2003 este de 8549. 30% din acest număr intră în mandatul Mediatorului european. Au fost iniţiate anchete în 909 cazuri (din care 12 sunt din propria iniţiativă a Mediatorului);

Principalele instituţii şi organe faţă de care s-au deschis anchete sunt: Comisia Europeană (699 de cazuri), Parlamentul European (82 de cazuri), Consiliul Uniunii Europene (33 de cazuri), Oficiul European de Selectare a Personalului (26 de cazuri), Banca Europeană de Investiţii (8 cazuri), Curtea de Justiţie a Comunităţilor (15 cazuri), Banca Central Europeană (9 cazuri), Europolul (7 cazuri) şi Curtea de Conturi (9 cazuri).

În aceeaşi perioadă au fost rezolvate 6 cereri ce au venit de la mediatorii naţionali sau regionali, toate cazurile fiind închise.

 

 

 

 

Concluzii

 

Instituţia ombudsmanului nu este izolată printre alte instituţii publice, ci integrată într-un ansamblu care funcţionează similar sistemului de “checks and balances”, caracteristic oricărei forme moderne de guvernare democratică. Mai mult, activitatea ombudsmanului în domeniul liberului acces la informaţia de interes public are un impact global asupra responsabilităţii funcţionarilor de la nivelul tuturor autorităţilor publice şi este de cel mai mare interes pentru încercările executivului de a reforma guvernarea şi performanţa instituţională, de a cultiva democraţia, de a proteja interesele cetăţenilor împotriva fraudelor de tot felul şi de a ameliora participarea cetăţenească în ansamblu.

O instituţie clasică a ombudsmanului este o autoritate independentă, care se ocupă de investigarea alegaţiilor/acuzaţiilor de administrare defectuoasă.

Instituţia Mediatorului european este (situaţia este similară cu cea a Avocatului Poporului) o instituţie nu foarte bine cunoscută publicului (denumirea este oarecum debusolantă, ducând cetăţeanul obişnuit cu gândul la ideea “avocatului din oficiu”).

Încurajând o bună administrare, Mediatorul european contribuie la întărirea relaţiilor dintre Uniunea Europeană şi cetăţeni.

